****

**Маңғыстау облысы білім басқармасының**

**«АсметҰлас» инновациялық гимназия- мектеп**

**бастауыш сынып мұғалімі**

**Нұрлығалиева Гүлназ Нұрлығалиқызы**

**Сабақты талдау -мұғалімнің кәсіби құзыреттілігін дамыту құралы**

Құзыреттілік – оқу нәтижесінде меңгерген  білім, дағдыны тәжірибеде қолдана алу, проблеманы шеше білу, оқушылар дайындығы сапасының құрылымдық  сипатын  анықтайтын  жаңа сапа. Нәтижеге бағытталған  сапалы білім беруде пән мұғалімінің құзыреттілігі:

Арнайы  құзыреттілік – өзінің кәсіби қызметпен жоғары деңгейде айналысатын және  өзінің  кәсіби дамуын одан  әрі  жобалай  білетін  қабілет. Мұғалім үнемі  ізденісте  бола отырып,  жаңаша  оқытуды іске  асыруда  түрлі  инновациялық  технологиялардың әдіс–тәсілдерін өз ізденісі  арқылы  оқушы  қабілетіне,  қабылдау  деңгейіне  қарай іріктеп қолданады. Сонымен  қатар психологиялық–педагогикалық  білімін жетілдіріп  үйренумен  қатар,  сол  білімін өз ісінде шебер сұрағына  жауап  беруге  даяр  болуға  тиіс.

Әлеуметтік  құзыреттілік – бірлескен кәсіптік   қызметпен айналысу қабілеті, ұжыммен, топпен қызмет ету,  кәсіби қарым – қатынас  тәсілдерін  қолдана білу. Яғни,  мұғалім оқушылармен қарым – қатынаста  тактикасын баланың жасы,  рухани өсуіне байланысты өзгертіп отыруы  керек.  Оқушыларды  топтық,  ұжымдық жұмыстар  жасай  алуға,  соның ішінде  жеке  тұлғаның  дамуына  мән  беруі  керек.

Пәндік  құзыреттілік  – білім беру қызметінде  белгілі бір  пәндер  шеңберіне  қатынасты білім, біліктілігі  және  дағдысы  мен  іс – әрекетінің сапалар  жиынтығы. Педагогикалық және әлеуметтік психологияның негіздерін қолдана білу іскерлігі.

Ақпараттық  құзыреттілік – айрықша назар аударуды  қажет етеді. Себебі, ақпараттық қарым – қатынас технологиясын игеру  әр маманнан  талап етіледі. Ақпараттық ресурс – ақпарат көзін алу мультимедиялық, электрондық, жалпы ақпараттық  технологияларды  меңгеруі тиіс.

Бүгінгі күні көкейтесті болып отырған білімнің құзыреттілік ұстанымын жүзеге асыру құралы  ретінде педагогикалық технологиялар мен белсенді оқыту әдістерінің алар орны  ерекше. Қазіргі  заман  талабына  сай  білім беру  жүйесінің  басты көрсеткіші – оқушының өздігінен білім алуға  деген ұмтылысын  қалыптастыру. Ал мұғалімнің негізгі міндеті – оқушыны білімге өз бетінше  ізденіске және шығармашылық іс – әрекеттерге  баулу болып табылады. «Сабақ беру – үйреншікті  жәй  ғана  шеберлік  емес,  ол – жаңадан  жаңаны табатын  өнер» деп  Ж.Аймауытов айтқанындай, әрбір өткізілген сабақ оқушының  жүрегінен орын алатындай, жақсы істерге  жетелейтіндей, рухани  байлығын дамыту  деңгейінде  ұйымдастырылуы керек. Математиканы әр оқушының қабылдау мүмкіндіктері түрліше. Сондықтан, олардың жас ерекшеліктері мен әр  оқушының  жеке  дара  ерекшеліктеріне  сай  материалдарын  игертуде  мұғалімнің  кәсіби құзыреттілігі нәтижесінде  оқыту  сапасы  артады. Енді осы жерде оқушының жеке дара ерекшелігіне қарай оқыту дегенге мен саралау әдісі нәтиже береді дегім келеді.

Американдық зерттеуші, осы саралап оқыту бойынша еңбектерімен танымал болған Кэрол Анн Томлинсон: «Егер мұғалім барлық оқушылардың табысты оқуына жағдай жасау үшін жеке немесе оқушылардың шағын тобы үшін оқу мен оқытудың стратегияларын таңдаса – онда ол мұғалім саралауды қолданады» -деген. Сыныптағы оқушылардың әрқайсысының өзіне тән ерекшелігі бар. Осы оқушылардың ерекшеліктерін ескере отырып, сараланған сабақты ұйымдастыруда мұғалім алдында бірінші сұрақ, ол «сабақты қалай жоспарлаймын?». Кембридж университетінің лекторы Элейн Уилсонның «Оқытуды жоспарлау» деген мақаласында оқушы қажеттілігі мен оқу мақсаттарын біріктіруге болады деген. Осы тұрғыда мұғалімнің алдында 4 сұрақ туындайды дейді. Олар:

1. Мен кімді оқытамын? Яғни, мұғалім біріншіден өз оқушысын тану керек.
2. Мен нені оқытамын?
3. Қалай оқытамын?
4. Қалай бағалаймын?

Сыныптағы оқушыларды саралап оқыту үшін, мұғалім оларды жақсы тану керек, олардың қызығушылықтарын, алдыңғы білімдері мен дағдыларын білген жағдайда, ол тиімді сабақты жоспарлай алады.

Саралау дегеніміз не? Оқушылардың қабілеттері, қызығушылығы, қажеттіліктері ескерілетін оқу үдерісін ұйымдастырудың формасы. Біздің қазіргі таңдағы оқыту үдерісін ұйымдастыру ерекше. Себебі қазіргі таңда мұғалімнің рөлі өзгеше, өйткені мұғалім - бағыттаушы, мұғалім – фасилитатор. (Фасилитация- ағылшын тілінен аударғанда көмектесу, жеңілдету деген мағынаны білдіреді.) Кэрол Анн Томлинсонның зерттеуі бойынша саралаудың 3 жолы бар:

1. Мазмұн
2. Үдеріс
3. Өнім

Мазмұн - стандартқа негізделген күтілетін нәтижеміз, оқу бағдарламасы бойынша мақсаттарымыз. Мазмұн біздің сабағымыздың мақсаты арқылы көрініс табады. Сараланған сабақтың мақсаты:

1. Сабақ соңында оқушылар нені біледі?
2. Оқушылар нені түсінеді?
3. Оқушылар не істей алады?

ОҚУШЫ ҚАЖЕТТІЛІГІНЕ ҚАРАЙ САБАҚ МАҚСАТТАРЫН САРАЛАУ Сабақтың басты міндеті оқу мақсаттарын жүзеге асыру болып табылады және сабақ жоспары осы оқу мақсатының төңірегінде құрылады. Сараланған сабақ мақсаттары да, одан туындайтын бағалау критерийлері мен тапсырмалары да оқу мақсатын жүзеге асыру үшін жұмыс жасайды. Оқу бағдарламасында көзделген оқу мақсаттарына оқушылардың барлығы да жетуі қажет. Бірақ сыныптағы оқушылардың барлығы бірдей білімді игере бермейді. Сондықтан да саралап оқыту идеясы аясында оқушылардың барлығына бірдей мақсат белгілемей, олардың танымдық деңгейлері бойынша түрлі мақсаттар қойған дұрыс. Бұл туралы мынадай сөз бар:

«Сыныпта бір мезгілде барлық оқушыларды бірдей оқытқан жағдайда: 1/3 оны біледі, 1/3 түсінеді, 1/3 ешқашан түсіне алмайды. Сондықтан сыныптағы балалардың 2/3 уақытты босқа жоғалтады». Осы сөзді назарда ұстай отырып, оқушылардың әр түрлі қажеттіліктерін қанағаттандыру мақсатында сабақ мақсаттарын саралап қоямыз. Сабақ мақсаттары (барлық оқушылар, оқушылардың басым бөлігі және кейбір оқушылар) оқушылардың танымдық деңгейлеріне қарай қойылады. Демек, Блум таксономиясының санаттары арқылы жүзеге асырылады. Төмендегі мысалға назар аударайық:

Мысал: 3- сынып, Математика

Тақырыбы: Санның квадраты мен кубы

Оқу мақсаты: 3.1.2.1 – Санның, шаманың бөлігін табу және бөлігі бойынша санды,шаманы табу; 100 көлеміндегі сандар мен жүздіктердің жартысын,төрттен бір, оннан бір бөлігін табу.

Сабақ мақсаты: екі жиынның бірігуі мен қиылысуын Эйлер-Венн диаграммасының көмегімен көрнекті түрде кескіндейді.

1. А деңгейге өте жеңіл тапсырманы таңдаймын, оқушыларға берілген тапсырмаға байланысты жекелеген сұрақ қою арқылы есепті шығаруға бағыттаймын. Басқа сабақтарда сәйкестендіру, қатесін табуға т.б тапсырмалар беремін.
2. В деңгейге орташа деңгейдегі тапсырманы беремін, оларға мысал ұсынамын. Сол мысалға қарап, есепті шығарады.
3. С деңгей оқушылары оқулықтағы мысалды пайдалана отырып, өздері орындайды. Әрі қарай шығармашылық деңгейге тапсырма беремін

Оқушылардың тапсырмаларды орындау барысында барлық топ оқушыларына бағыт беріп отырамын.

Әрі қарай В деңгей тапсырмаларының ішінен дұрыс орындалған тапсырманы үлгі ретінде А тобына ұсынып, ұқсас тапсырманы орындауға беремін, С деңгейдің дұрыс орындалған тапсырмасын В деңгейге үлгі ретінде беріп, ұқсас тапсырма орындатамын. Ал, С деңгейге басқа тапсырма беремін. Осылайша берілген уақытқа шақтап тапсырмаларды жоспарлап қоямын.

Оқушылардың тапсырмаларды орындау деңгейлеріне қарай бағалап, үй тапсырмасын беріп, сабақты аяқтаймын.

Саралап оқыту тиімді тәсілдердің бірі деп есептеймін. Бұл тәсіл оқушылардың сабаққа толықтай қамтылуын, оқушының жауапкершілігін түсінуін қамтамасыз етеді, деңгейлік тапсырмаларды орындау арқылы материалды игере алады және оқушылардың нақты бағасын қоюға мүмкіншілік береді деп ойлаймын.

Мұғалім өз ісінің маманы  болуымен қатар, оның бойында баланы жақсы көру, баланың көзқарасын мен пікірін сыйлау, тек өз  пәнінің  төңірегінде ғана қалып  қоймай, қоғамда болып  жатқан  өзгерістерге  құлағы түрік, көзі ашық, жан – жақты талдау  жасай  білетін  маман  болуы  шарт.Ұлы ағартушы Ахмет Байтұрсынұлының: «Бала оқытуды жақсы  білейін деген  адам  әуелі балаларға үйрететін  нәрселелерін өзі жақсы  білуі керек» деген  тұжырымында  «Шығармашыл ұстаз шығармашыл  шәкірт дайындайды» деген ой  айқын аңғарылады.

Мұғалімнің әрбір сабаққа дайындығы күрделі де жауапты жұмыс. Оқу материалының мазмұнын ойластыру дайындықтың алғашқы бөлігі болып табылады. Мұғалім бағдарламаның өткен, алдағы және одан кейінгі сабақтарға қатысты бөлігін, олардың арасындағы байланыс пен дәйектілікті орнату үшін талдау керек. Осы сабақта алдына қойып отырған нақты педагогикалық міндеттер мен мақсаттарды жақсылап ойластыру – сабаққа дайындықтың өте маңызды бөлігі болып табылады. Содан кейін оқулықтағы (немесе бірнеше) оқу материалының жазылуын – қандай тезистер мен негіздемелер берілгенін, материалдың оқушыларға түсінікті болуын, мысалдардың тақырыпқа сай болуын, тақырыптардың жүйелілігін мұқият оқып-үйрену қажет. Сұрақтар мен тапсырмалардың оқушыларға түсініктілігін, олардың орындалу жүйелілігін, маңызын талдау қажет. Еске түсерлік сұрақтарды танымдық сұрақтармен, үйреншікті тапсырмаларды ізденісті қажет ететін, келелі тапсырмаларға алмастыру қажет. Жеке және ұжымдық ойлану қызметін ұйымдастыруға ықпал ететін іскер ойынның элементтерін (немесе толығымен сценарийін), өндірістік жағдайлардан мысал келтіре отырып, сүйеніш білімнің белсенділігін арттыратын сұрақтарды ерекше ойланып, дайындауы қажет. Мұғалім сабақ үстінде оқушылардың дүниетанымының, білімге құштарлығының, қисынды ойлауларының азаматтық тұрғыдан қалыптасуы – тәрбиелеуге өте көп көңіл бөлуі қажет.  
Сабаққа дайындық негізгі оқулықпен танысып қоюмен шектелмеуі тиіс. Мұғалім материалды білуі, кеңінен, тереңінен түсінуі қажет. Бұл оған сабақты басқаруға, материалды оқулықтағыдан басқаша түсіндіруге, оқушылардың танымдық және ақыл қабілеттерін белсендетіп, өз беттерімен шығармашылық жұмыс істеуге үйретуге, тапсырманы ілгерілеу әдісімен беруге мүмкіндік береді. Ал бұл өз кезегінде сабақта қолданылған әдістемелердің нәтижелілігі туралы тұжырымдауға мүмкіндік береді.  
Мұғалімнің шеберлігі, біріншіден, сабаққа дайындығы мен жаңашыл әріптестерінің тәжірибесін пайдалана алуымен тікелей байланысты. Ол үнемі және мақсатты түрде өз білімін, өз тәжірибесін жұмыстың жаңа тәсілдерімен толықтырып отыруы керек.

Сөзімді қорыта келе  айтарым, жоғарыда  аталған  құзыреттіліктерді  меңгерген  мұғалім – шығармашыл  шәкірт  дайындауға  даяр.

Пайдаланған әдебиеттер:

1. Серікбаева Ж. Құзырлық-білім сапасын арттыру кепілі. Алматы.2006ж
2. Кенжебеков Б. Маманның кәсіби құзыреттілік мәселесі. Ұлт тағылымы, №3,2009ж
3. Акитбаев Е.Т. «Жеке тұлғаның шығармашылық дарындылығын дамыту жолдары. 2011ж